Document ID: 32010D0470

DEĊIŻJONI TAL-KUMMISSJONI
tas-26 ta’ Awwissu 2010
li tistabbilixxi mudell taċ-ċertifikati tas-saħħa għall-kummerċ fl-Unjoni tas-semen, l-ova u l-embrijuni ta' annimali tal-ispeċijiet ekwina, ovina u kaprina u tal-ova u l-embrijuni ta' annimali tal-ispeċi porċina
(notifikata bid-dokument numru C(2010) 5779)
(Test b’relevanza għaż-ŻEE)
(2010/470/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/65/KEE tat-13 ta' Lulju 1992 li tistabbilixxi li tistabbilixxi l-ħtiġijiet dwar is-saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (1) u b'mod partikolari r-raba' inċiż tal-Artikolu 11(2) u t-tielet inċiż tal-Artikolu 11(3) tagħha,
Billi:
(1)
Id-Direttiva 92/65/KEE tistipula r-rekwiżiti tas-saħħa tal-annimali li jirregolaw il-kummerċ fl-Unjoni ta’ annimali, semen, ova u embrijuni mhux suġġetti għar-rekwiżiti tas-saħħa tal-annimali stipulati f'atti speċifiċi tal-Unjoni. Din tinkludi rekwiżiti għall-kummerċ tas-semen, l-ova u l-embrijuni ta' annimali tal-ispeċijiet ekwina, ovina u kaprina u tal-ova u l-embrijuni ta' annimali tal-ispeċi porċina (“il-prodotti”). Barra minn hekk, tipprevedi ċertifikati tas-saħħa li għandhom jiġu stabbiliti għall-kummerċ tal-prodotti fl-Unjoni.
(2)
L-Anness D tad-Direttiva 92/65/KEE, kif emendata bir-Regolament tal-Kummissjoni (UE) Nru 176/2010 (2), jistabbilixxi ċerti rekwiżiti ġodda għall-prodotti li se jibdew japplikaw mill-1 ta' Settembru 2010.
(3)
L-Anness D tad-Direttiva 92/65/KEE, kif ġiet għaldaqstant emendata bir-Regolament (UE) Nru 176/2010, tintroduċi regoli li jikkonċernaw iċ-ċentri tal-ħażna tas-semen u l-kundizzjonijiet dettaljati għall-approvazzjoni u s-superviżjoni tagħhom. Tistabbilixxi wkoll kundizzjonijiet fid-dettall għall-approvazzjoni u s-sorveljanza tat-timijiet ta' ġbir u produzzjoni tal-embrijuni, għall-ġbir u l-ipproċessar ta' embrijuni miksuba in vivo, il-produzzjoni u l-ipproċessar ta' embrijuni ffertilizzati in vitro u u ta' embrijuni mikromanipulati. L-Anness D, kif ġie għaldaqstant emendat, emenda wkoll il-kundizzjonijiet li għandhom jiġu applikati fuq l-annimali donaturi tas-semen, l-ova u l-embrijuni ta' annimali tal-ispeċijiet ekwina, ovina u kaprina u l-ova u l-embrijuni tal-ispeċi porċina.
(4)
Jeħtieġ li jiġi stabbilit ċertifikat mudell tas-saħħa ġdid għall-kummerċ fl-Unjoni tal-prodotti b'kunsiderazzjoni tar-rekwiżiti tas-saħħa tal-annimal kif stipulati fl-Anness D tad-Direttiva 92/65/KEE, kif emendat bir-Regolament (UE) Nru 176/2010.
(5)
Barra minn hekk, għandu jkun hemm provvediment għall-istokks attwali ta' prodotti fl-Unjoni li huma konformi mad-dispożizzjonijiet tad-Direttiva 92/65/KEE stabbiliti qabel id-dħul fis-seħħ tal-emendi introdotti bir-Regolament (UE) Nru 176/2010. Skont dan, jeħtieġ li jiġu stipulati ċertifikati mudelli tas-saħħ għall-kummerċ fl-Unjoni tas-semen, l-ova u l-embrijuni tal-annimali tal-ispeċijiet ekwini, ovini u kaprini u l-kummerċ tal-ova u l-embrijuni tal-annimali tal-ispeċi porċina miġbura jew prodotti, proċessati jew maħżuna skont l-Anness D tad-Direttiva 92/65/KEE qabel l-1 ta' Settembru 2010.
(6)
Il-kapaċitajiet ta' stokkjar fit-tul għal dawn il-prodotti jagħmluha impossibbli fil-preżent li tiġi ffissata data għall-eżawriment tal-istokks attwali. Għalhekk, mhux possibbli li tiġi ffissata data għal tmiem l-użu ta' dawn il-mudelli ta' ċertifikati ta' saħħa għall-istokks attwali.
(7)
F'ġieħ il-konsistenza u s-simplifikazzjoni tal-leġiżlazzjoni tal-Unjoni, iċ-ċertifikati mudell tas-saħħa għandhom jiġu stipulati b'deċiżjoni waħdanija u għandhom iqisu r-Regolament tal-Kummissjoni (KE) Nru 599/2004 tat-30 ta' Marzu 2004 li jikkonċerna l-adozzjoni ta’ mudell armonizzat ta’ ċertifikat u rapport tal-ispezzjoni marbuta mal-kummerċ intra-Komunitarju fl-annimali u l-prodotti li joriġinaw mill-annimali (3).
(8)
Biex tiġi żgurata t-traċċabbiltà tal-prodotti, f’din id-Deċiżjoni, għandhom jiġu stipulati ċertifikati mudelli tas-saħħa għall-kummerċ fl-Unjoni ta’ semen tal-annimali tal-ispeċijiet ekwini, ovini u kaprini miġbura f'ċentri approvati tal-ġbir tas-semen u mibgħuta minn ċentru approvat tal-ħażna tas-semen, kemm jekk dan tal-aħħar ikun jikkostitwixxi parti minn ċentru tal-ġbir tas-semen approvat skont numru tal-approvazzjoni differenti kif ukoll jekk le.
(9)
F’ġieħ iċ-ċarezza tal-leġiżlazzjoni tal-Unjoni, l-atti tal-Unjoni li jistipulaw iċ-ċertifikati mudell tas-saħħa għall-kummerċ fl-Unjoni fil-prodotti kkonċernati għandhom jitneħħew b’mod espressiv. Skont dan, id-Deċiżjoni tal-Kummissjoni 95/294/KE tal-24 ta’ Lulju 1995 li tiddetermina l-kampjun taċ-ċertifikat tas-saħħa tal-annimali għall-kummerċ f’bajd u embrijuni tal-ispeċi ekwina (4), id-Deċiżjoni tal-Kummissjoni 95/307/KE tal-24 ta’ Lulju 1995 li tistabbilixxi kampjun taċ-ċertifikat tas-saħħa tal-annimali għall-kummerċ ta’ semen tal-ispeċi ekwina (5), id-Deċiżjoni tal-Kummissjoni 95/388/KE tad-19 ta’ Settembru 1995 li tistabbilixxi l-kampjun taċ-certifikat għall-kummerċ intra-Komunitarju fis-semen, fl-ova l-embrijuni tal-ispeċijiet ovini u kaprini (6) u d-Deċiżjoni tal-Kummissjoni 95/483/KE tad-9 ta’ Novembru 1995 li tistabbilixxi l-kampjun taċ-ċertifikat għall-kummerċ intra-Komunitarju fl-ova u l-embrijuni tal-majjali (7) għandhom jiġu mneħħija.
(10)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali.
ADOTTAT DIN ID-DEĊIŻJONI:
Artikolu 1
Suġġett
Din id-Deċiżjoni tistabbilixxi ċertifikati mudelli tas-saħħa għall-kummerċ fl-Unjoni f’dawn il-prodotti li ġejjin:
(a)
semen ta' annimali mill-ispeċi tal-ekwini;
(b)
ova u embrijuni ta' annimali mill-ispeċi tal-ekwini;
(c)
semen ta' annimali mill-ispeċijiet tal-ovini u l-kaprini;
(d)
ova u embrijuni ta' annimali mill-ispeċijiet tal-ovini u l-kaprini;
(e)
ova u embrijuni ta' annimali mill-ispeċi tal-porċini.
Artikolu 2
Kummerċ fis-semen ta' annimali mill-ispeċi tal-ekwini
Ċertifikat tas-saħħa skont wieħed mill-mudelli li ġejjin stipulati fl-Anness I għandu jakkumpanja kunsinji tas-semen tal-annimali tal-ispeċijiet ekwini matul it-trasport min Stat Membru għal ieħor:
(a)
ċertifikat mudell tas-saħħa IA kif stipulat fil-Parti A, għall-kunsinji tas-semen miġbura wara l-31 ta' Awwissu 2010 u mibgħuta minn ċentru ta' ġbir tas-semen approvat tal-oriġini tas-semen;
(b)
ċertifikat mudell tas-saħħa IB kif stipulat fil-Parti B, għall-kunsinji ta' stokks tas-semen miġbura, proċessati u maħżuna wara l-1 ta' Settembru 2010 u mibgħuta wara l-31 ta’ Awwissu 2010 minn ċentru ta' ġbir tas-semen approvat tal-oriġini tas-semen;
(c)
ċertifkat mudell tas-saħħa IC kif stipulat fil-Parti C, għall-kunsinji tas-semen u stokks tas-semen msemmija f'(a) u (b) mibgħuta minn ċentru ta' ħażna tas-semen approvat.
Artikolu 3
Kummerċ fl-ova u l-embrijuni ta' annimali mill-ispeċi tal-ekwini
Ċertifikat tas-saħħa skont wieħed mill-mudelli li ġejjin stipulati fl-Anness II għandu jakkumpanja kunsinni ta’ ova u embrijuni tal-annimali tal-ispeċijiet ekwini matul it-trasport min Stat Membru għal ieħor:
(a)
Ċertifikat mudell tas-saħħa IIA kif stipulat fil-Parti A, għal kunsinji ta’ ova u embrijuni miġbura jew prodotti wara l-31 ta’ Awwissu 2010 u mibgħuta minn tim approvat tal-ġbir jew il-produzzjoni tal-embrijuni tal-oriġini tal-ova jew embrijuni;
(b)
ċertifikat mudell tas-saħħa IIB kif stipulat fil-Parti B, għall-kunsinji ta' stokks ta’ ova u embrijuni miġbura, proċessati u maħżuna wara l-1 ta' Settembru 2010 u mibgħuta wara l-31 ta’ Awwissu 2010 minn ċentru ta' ġbir tal-embrijuni approvat tal-oriġini tal-ova jew embrijuni.
Artikolu 4
Kummerċ fis-semen ta' annimali mill-ispeċijiet tal-ovini u l-kaprini
Ċertifikat tas-saħħa skont wieħed mill-mudelli li ġejjin stipulati fl-Anness III għandu jakkumpanja kunsinni tas-semen tal-annimali tal-ispeċijiet ovini jew kaprini matul it-trasport min Stat Membru għal ieħor:
(a)
ċertifikat mudell tas-saħħa IIIA kif stipulat fil-Parti A, għall-kunsinji tas-semen miġbura wara l-31 ta' Awwissu 2010 u mibgħuta minn ċentru ta' ġbir tas-semen approvat tal-oriġini tas-semen;
(b)
ċertifikat mudell tas-saħħa IIIB kif stipulat fil-Parti B, għall-kunsinji ta' stokks tas-semen miġbura, proċessati u maħżuna wara l-1 ta' Settembru 2010 u mibgħuta wara l-31 ta’ Awwissu 2010 minn ċentru ta' ġbir tas-semen approvat tal-oriġini tas-semen;
(c)
ċertifkat mudell tas-saħħa IIIC kif stipulat fil-Parti C, għall-kunsinji tas-semen u stokks tas-semen msemmija f'(a) u (b) mibgħuta minn ċentru ta' ħażna tas-semen approvat.
Artikolu 5
Kummerċ fl-ova u embrijuni ta' annimali mill-ispeċijiet tal-ovini u l-kaprini
Ċertifikat tas-saħħa skont wieħed mill-mudelli li ġejjin stipulati fl-Anness IV għandu jakkumpanja kunsinni ta’ ova u embrijuni tal-annimali tal-ispeċijiet ovini u kaprini matul it-trasport min Stat Membru għal ieħor:
(a)
Ċertifikat mudell tas-saħħa IVA kif stipulat fil-Parti A, għal kunsinji ta’ ova u embrijuni miġbura jew prodotti wara l-31 ta’ Awwissu 2010 u mibgħuta minn tim approvat tal-ġbir jew il-produzzjoni tal-embrijuni tal-oriġini tal-ova jew embrijuni;
(b)
ċertifikat mudell tas-saħħa IVB kif stipulat fil-Parti B, għall-kunsinji ta' stokks ta’ ova u embrijuni miġbura, proċessati u maħżuna wara l-1 ta' Settembru 2010 u mibgħuta wara l-31 ta’ Awwissu 2010 minn ċentru ta' ġbir tal-embrijuni approvat tal-oriġini tal-ova jew embrijuni.
Artikolu 6
Kummerċ fl-ova u l-embrijoni tal-ispeċi porċina
Ċertifikat tas-saħħa skont wieħed mill-mudelli li ġejjin stipulati fl-Anness V għandu jakkumpanja kunsinni ta’ ova u embrijuni tal-annimali tal-ispeċi porċina matul it-trasport min Stat Membru għal ieħor:
(a)
ċertifikat mudell tas-saħħa VA kif stipulat fil-Parti A, għal kunsinji ta’ ova u embrijuni miġbura jew prodotti wara l-31 ta’ Awwissu 2010 u mibgħuta minn tim approvat tal-ġbir jew il-produzzjoni tal-embrijuni tal-oriġini tal-ova jew embrijuni;
(b)
ċertifikat mudell tas-saħħa VB kif stipulat fil-Parti B, għall-kunsinji ta' stokks ta’ ova u embrijuni miġbura, proċessati u maħżuna wara l-1 ta' Settembru 2010 u mibgħuta wara l-31 ta’ Awwissu 2010 minn ċentru ta' ġbir tal-embrijuni approvat tal-oriġini tal-ova jew embrijuni.
Artikolu 7
Revoki
Id-Deċiżjonijiet 95/294/KE, 95/307/KE, 95/388/KE u 95/483/KE huma rrevokati.
Artikolu 8
Applikabbiltà
Din id-Deċiżjoni għandha tapplika mill-1 ta’ Settembru 2010.
Artikolu 9
Destinatarji
Din id-Deċiżjoni hija indirizzata lill-Istati Membri.
Magħmul fi Brussell, is-26 ta’ Awwissu 2010.

Labels: 3
6